
Paylogic LEGAL NEWS nr. 3 din februarie 2010
- Buletin legislativ -

Paylogic va aduce la cunostinta urmatoarele modificari:

1. S-a publicat Ordonanta de Urgenta nr. 4 din data de 05.02.2010
In data de 10.02.2010 a fost publicata in Monitorul Oficial, Partea I, nr. 93 din data de 10.02.2010, Ordonanta de Urgenta nr. 4/2010 privind reglementarea unor masuri de protectie sociala pentru anul 2010.
Executivul a adoptat actul normativ care reglementează şomajul tehnic pentru anul 2010.
Tinand seama de efectele pozitive pe care aceste masuri le-au avut in anul 2009 asupra companiilor care au fost fortate sa isi intrerupa temporar activitatea, a fost adoptata Ordonanta de urgenta a Guvernului nr. 4/2010 privind reglementarea unor masuri de protectie sociala pentru anul 2010.

Potrivit art. 1 alin. (1)-(2) din aceasta ordonanta, incepand cu luna februarie 2010, insa nu mai tarziu de data de 31 decembrie 2010, pe perioada suspendarii contractului individual de munca din initiativa angajatorului, in cazul intreruperii temporare a activitatii potrivit art. 52 alin. (1) lit. d) din Legea nr. 53/2003 - Codul muncii, cu modificarile si completarile ulterioare, salariatii ale caror contracte sunt astfel suspendate si care beneficiaza de indemnizatia de minimum 75% din salariul de baza corespunzator locului de munca ocupat, prevazuta la art. 53 alin. (1) din Legea nr. 53/2003, cu modificarile si completarile ulterioare, precum si angajatorii, pentru salariatii respectivi, sunt scutiti de plata contributiilor de asigurari sociale datorate potrivit legii, dar nu pentru mai mult de 90 de zile. Aceste indemnizatii nu sunt incluse in veniturile salariale si nu sunt supuse impozitului pe venit. Intelesul contributiilor de asigurari sociale este acelasi ca si in anul 2009.
O prima noutatea care apare in recentul act normativ pentru 2010, fata de cele adoptate in anul 2009, este aceea ca angajatorii au obligatia sa depuna la inspectoratul teritorial de munca in raza caruia isi au sediul, o declaratie pe proprie raspundere din care sa reiasa ca se afla in una dintre situatiile prevazute de art. 52, alin. (1), lit. d), din Codul muncii – intreruperea temporara a activitatii fara incetarea raportului de munca, in special pentru motive economice, tehnologice, structurale sau similare.

Declaratia se depune la secretariatul inspectoratului teritorial de munca, anterior inceperii perioadei de suspendare a contractelor individuale de munca.

Deciziile de suspendare ale contractelor individuale de munca trebuie comunicate inspectoratului teritorial de munca competent numai de angajatorii prevazuti la art. 1 din Legea 130/1999 privind unele masuri de protectie a persoanelor incadrate in munca in termen de 5 zile de la emiterea acestora, in conformitate cu art. 2 alin. (2) lit. a) din aceeasi lege.
Acestea nu se inregistreaza in registrul electronic general de evidenta a salariatilor.
O alta noutate care apare in recentul act normativ pentru 2010 este aceea ca se stipuleaza expres faptul ca in conformitate cu competentele legale, Inspectia Muncii si Agentia Nationala de Administrare Fiscala, prin institutiile lor teritoriale subordonate, vor controla periodic angajatorii care beneficiaza de masurile de protectie sociala.
Si in anul 2010, la fel ca in cel anterior, perioada pentru care salariatii ale caror contracte individuale de munca sunt suspendate si angajatorii acestor salariati sunt scutiti de plata contributiilor de asigurari sociale datorate potrivit legii, constituie stagiu de cotizare fara plata contributiei. Intelegem ca perioadele de „somaj tehnic” care depasesc aceste zile reprezinta stagiu de cotizare cu plata contributiilor.

In 2009 s-a aratat ca „Pe durata suspendarii contractelor individuale de munca, persoanele isi pastreaza calitatea de salariat si de asigurat in sistemele publice de asigurari, dar aceasta perioada nu constituie vechime in munca”. Observatia este pertinenta si pentru anul 2010.

